
–	като взе предвид своите предходни резолюции относно Армения и Азербайджан,
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че в Азербайджан са задържани 23 арменски заложници, включително бивши фактически длъжностни лица от Нагорни Карабах и военнопленници от войната през 2020 г. и последвалото етническо прочистване; като има предвид, че срещу тях се водят фиктивни съдебни процеси със сериозни обвинения, които биха могли да доведат до незаконни присъди доживотен затвор;
Б.	като има предвид, че тези заложници са подложени на нечовешко и унизително отношение, включително чрез забранени психоактивни методи; като има предвид, че техните права не се зачитат, включително достъпът до независими адвокати и устни преводачи и възможността да обжалват, да имат семейни посещения и присъдите им да бъдат суспендирани по здравословни причини; като има предвид, че това представлява системно нарушение от Азербайджан на международните задължения за третирането на затворниците;
1.	осъжда несправедливото задържане на арменските заложници; изисква незабавното им и безусловно освобождаване;
2.	категорично осъжда текущите фиктивни съдебни процеси и системните нарушения на основните права на арменските заложници и призовава Азербайджан да зачита изцяло правото им на справедлив съдебен процес и на достъп до лекари в съответствие с международните стандарти; очаква независимо разследване на тяхното малтретиране;
3.	изразява дълбока загриженост относно заповедта на органите в Баку да закрият офисите на Международния комитет на Червения кръст и агенциите на ООН, което възпрепятства както подкрепата за арменските затворници, така и хуманитарния надзор, и призовава органите да преразгледат позицията си;
4.	призовава ЕС и посолствата на държавите членки в Азербайджан да наблюдават съдебните процеси и редовно да посещават всички арменски заложници; призовава ЗП/ВП и специалния представител на ЕС за правата на човека да ги посетят;
5.	призовава за санкции съгласно глобалния режим на санкции за нарушения на правата на човека срещу всички азербайджански лидери и длъжностни лица, извършващи нарушения на правата на човека, и по-специално прокурорите и съдиите Джамал Рамазанов, Анар Рзаев и Зейнал Агаев;
6.	призовава Международния наказателен съд да разследва случаите на принудително разселване, преследване и етническо прочистване на арменското население на Нагорни Карабах; призовава за цялостно изпълнение на всички заповеди, издадени от Международния съд, включително задължението на Азербайджан да защитава от насилие и телесни повреди всички лица, заловени във връзка с войната от 2020 г.;
7.	повтаря категоричния си призив за суспендиране на меморандума за разбирателство от 2022 г. между ЕС и Азербайджан относно стратегическо партньорство в областта на енергетиката; настоява всяко бъдещо споразумение за партньорство между ЕС и Азербайджан да зависи от освобождаването на всички политически затворници, от подобряването на положението с правата на човека в страната и от това Азербайджан да не забавя неоправдано подписването на мирно споразумение с Армения и зачитането му на правата на арменците в Нагорни Карабах, включително правото на връщане;
8.	възлага на своя председател да предаде настоящата резолюция на Съвета, Комисията, ЗП/ВП, държавите членки, както и на президентите, правителствата и парламентите на Армения и Азербайджан.

